Oficialusis leidinys 226 E , 15/09/2005 p. 0353 - 0358



P6_TA(2004)0111 Rumunijos padaryta pažanga siekiant narystės Europos Parlamento rezoliucija dėl Rumunijos pažangos rengiantis narystei (KOM(2004)0657 — C6-0151/2004 — 2004/2184(INI)) Europos Parlamentas, - atsižvelgdamas į 2004 m. Komisijos reguliarųjį pranešimą apie Rumunijos pažangą rengiantis narystei ir Komisijos strategijos dokumentą dėl plėtros proceso pažangos (KOM(2004)0657 — C6-0151/2004), - atsižvelgdamas į 2002 m. gruodžio 12- 13 d. Kopenhagos Europos Vadovų Tarybos ir 2003 m. gruodžio 12 ir 13 d. Briuselio Europos Vadovų Tarybos pirmininkavimo išvadas, - atsižvelgdamas į visas Parlamento rezoliucijas nuo stojimo proceso pradžios, - atsižvelgdamas į Darbo tvarkos taisyklių 45 straipsnį, - atsižvelgdamas į Užsienio reikalų komiteto pranešimą ir Biudžeto komiteto nuomonę (A6-0061/2004), A. kadangi Rumunija ėmėsi reikšmingų veiksmų rengiantis narystei ES, B. kadangi Rumunija vertinama laikantis griežtų Kopenhagos kriterijų ir 1999 m. gruodžio 10- 11 d. Helsinkio Europos Vadovų Tarybos pirmininkavimo išvadų, o taip pat diferencijuoto požiūrio principo, C. kadangi reikalingos tolesnės pastangos, ypač teisingumo ir vidaus reikalų srityse dėl kovos su korupcija ir organizuotu nusikalstamumu bei dėl sienų apsaugos ir dėl konkurencijos, kiek tai susiję su valstybės parama, taip pat aplinkos apsaugos srityje sprendžiant problemas, susijusias su teisės aktų įgyvendinimu visuose sektoriuose ir horizontaliųjų teisės aktų suderinimu, Politinė situacija ir kriterijai 1. pripažįsta, kad Rumunija, kaip pažymėta Komisijos pranešime, atitinka Kopenhagos politinius kriterijus ir kad ji sutvirtino savo institucijų veiklos stabilumą, tokiu būdu užtikrindama demokratiją, teisinę valstybę, žmogaus teises, pagarbą mažumoms, tiek vengrams, tiek ir romams, bei jų apsaugą, tačiau mano, kad būtina vykdyti tolesnes reformas teisingumo ir viešojo administravimo srityje bei aktyviau kovoti su korupcija; 2. sveikina Rumuniją dėl pažangos administracinių bei teisinių reformų srityje ir dėl pradėtos įgyvendinti valstybinių institucijų reformos strategijos, kuri būtina valstybės tarnybai decentralizuoti ir dekoncentruoti, taip pat politikos sritims koordinuoti; yra įsitikinęs, kad Rumunija pripažįsta, jog yra svarbu tęsti administracines ir teisines reformas ir kad tai yra prioritetas, bei kad ji ir toliau dės daug pastangų visokeriopai įgyvendindama šias reformas; 3. skatina Rumuniją pirmumo tvarka spartinti valstybės tarnybos reformą, kuri yra būtina sėkmingai Rumunijos integracijai į Europos Sąjungą; rekomenduoja atkreipti ypatingą dėmesį į 2004 m. gegužės mėnesio viešojo administravimo reformos strategijos nuostatų įgyvendinimą, ypač į tinkamus valstybės tarnautojų atlyginimus, pareigų paaukštiną už nuopelnus ir atvirus konkursus, geresnį vadovavimą ir mokymą; sveikina 2004 m. vasario mėnesio priėmus Valstybės tarnautojų etikos kodeksą; 4. džiaugiasi pastangomis, kurias Rumuniją parodė decentralizavimo ir vietos valdžios srityje, o ypač dėl 2004 m. gegužės mėnesio strategijos; tačiau yra susirūpinęs dėl to, kad Rumunija dar turi išspręsti Komisijos 2003 m. pranešime dėl šios srities išdėstytas problemas; pabrėžia, kad yra svarbu stiprinti administracinius gebėjimus ir finansų valdymą vietos mastu bei užtikrinti, kad vietos valdžios institucijos turėtų užtektinai įplaukų bei žmogiškųjų ir materialiųjų išteklių; 5. pripažįsta, kad, Parlamentas prašė, skubių potvarkių priėmimo tvarka buvo apribota ir ji taikyta tik Rumunijos Konstitucijoje numatytomis "ypatingomis aplinkybėmis", tačiau apgailestauja dėl to, kad realiai šios praktikos nesumažėjo; dar kartą prašo Rumunijos vyriausybę atsisakyti skubių potvarkių praktikos ir naudoti įprastas teisės aktų priėmimo formas; prašo aiškiau ir išsamiau apibrėžti "ypatingų aplinkybių" sąvoką skubių potvarkių srityje; 6. sveikina Rumuniją, kad ši peržiūrėjo savo Konstituciją 2003 m. spalio mėnesį, nes tai paskatino parlamentinių procedūrų racionalizavimą ir suteikė abiems rūmams prioritetinę kompetenciją leisti skirtingos rūšies įstatymus; mano, kad turi būti tęsiamos pastangos gerinti politinės sistemos kūrimo ir įstatymų leidybos procesą; 7. ragina Rumuniją, o ypač teismines institucijas, visuotinai laikytis įstatymų, susijusių su informacijos laisve; ragina Rumunijos vyriausybę ir parlamentą didinti įstatymų leidybos proceso atvirumą, kad žiniasklaidai būtų paprasčiau išnagrinėti šių institucijų darbą; 8. mano, kad saviraiškos laisvės atžvilgiu teisinė žurnalistų situacija pagerėjo, tačiau nerimauja dėl padaugėjusių pavojingos fizinės agresijos atvejų prieš tyrimą atliekančius žurnalistus ir prašo imtis priemonių, kad šie atvejai būtų išaiškinti; taip pat yra susirūpinęs dėl fakto, kad daugelio žiniasklaidos srityje dirbančių organizacijų ekonominė padėtis yra silpna, todėl valdžios institucijoms atsiranda galimybė daryti spaudimą; šiuo atžvilgiu mano, kad yra būtinos papildomos pastangos siekiant užtikrinti žiniasklaidos nepriklausomumą; todėl ragina imtis tolesnių žingsnių garantuoti visišką saviraiškos laisvę; 9. ragina Rumuniją stiprinti strategiją ir veiksmų planą, kuriuos Vyriausybė priėmė siekdama sėkmingai įgyvendinti teisminę reformą, akcentuojant praktinį priimtų įstatymų taikymą; šiuo tikslu ragina Rumuniją skubiai numatyti pakankamai žmogiškųjų ir finansinių išteklių, reikalingų šios reformos efektyvumui užtikrinti; 10. džiaugiasi iki šiol įgyvendintomis priemonėmis, skirtomis atskirti vykdomąją valdžią nuo teisminės, pavyzdžiui tuo, kad buvo panaikinti Teisingumo ministro įgaliojimai skirti ar paaukštinti teisėjus; tačiau nerimauja dėl Komisijos teiginio, kad paskutiniame oficialiame tyrime patvirtinta, jog vykdomoji valdžia ir toliau gali daryti įtaką teismo procesų baigčiai; dar kartą prašo sustiprinti teisminių institucijų nepriklausomumą ir profesionalumą; ragina Rumuniją sukurti palankesnę aplinką teisminės valdžios veiklai padidinant teisėjų skaičių ir suteikiant jiems daugiau galimybių dalyvauti tęstiniuose kvalifikacijos kėlimo kursuose, taip pat panaudojant pažangiausią ES valstybėse išmėgintą ir patikrintą patirtį; siekiant užtikrinti teisinę valstybę, ragina Rumuniją vadovautis visomis šiuo klausimu Komisijos parengtame reguliariame pranešime pateiktomis rekomendacijomis; 11. ragina Rumuniją padaryti didesnę pažangą decentralizavimo ir vietos savivaldos valdžios klausimais, vietos valdžiai suteikiant daugiau ir geriau pritaikytų finansinių bei žmogiškųjų išteklių, modernizuoti darbo metodus, padidinti darbo užmokestį ir suteikti veikmingą mokymą; 12. sveikina Vyriausybę priėmus trijų įstatymų komplektą dėl Teisminės tarnybos komisijos, teisminės sistemos struktūros ir teisėjų statuso; ragina administraciją pradėti realiai vykdyti šiuos įstatymus, kurie įsigaliojo 2004 m. rugsėjo 30 d. ir yra skirti stiprinti teisminės sistemos nepriklausomumą bei gerinti efektyvumą; 13. nerimauja dėl to, kad nepaisant Komisijos išreikšto susirūpinimo dėl teisės aktų, susijusių su asociacijos laisve, buvo sudaryta didelių administracinių sunkumų įregistruoti alternatyvias šalies mažumoms atstovaujančias politines organizacijas, dėl ko jos negalėjo dalyvauti rinkimuose; 14. konstatuoja, kad korupcija ir toliau išlieka didžiausias rūpestis; nerimauja dėl Komisijos įvertinimo, kad baudžiamojo persekiojimo dėl korupcijos Rumunijoje atvejų skaičius yra labai mažas, ypač tai pasakytina apie aukšto rango sluoksnių korupciją; ragina Rumunijos vyriausybę sustiprinti pastangas kovojant su korupcija, ypač su aukšto rango sluoksnių korupcija; ragina Rumuniją dėti daugiau pastangų įpareigoti Nacionalinę kovos su korupcija tarnybą, užtikrinti jos nepriklausomumą ir veiksmingumą; sveikina Rumuniją patenkinus Europos Parlamento raginimą padidinti Nacionalinės kovos su korupcija prokuratūros tarnybos darbuotojų skaičių ir jos pozityvų dalyvavimą Europos Tarybos valstybių grupės prieš korupciją (GRECO) veikloje bei ragina daugiau veiksmų atlikti šia linkme; 15. ragina Rumuniją, kaip prekybos žmonėmis aukų kilmės, tranzito ir paskirties šalį, imtis konkrečių teisminių priemonių šioje srityje, pavyzdžiui, glaudžiau bendradarbiauti atitinkamiems Rumunijos valdžios organams (pasienio policijai, nacionalinei policijai, viešosios prokuratūros tarnybai, užsieniečių departamentui, nacionalinei pabėgėlių tarnybai ir t. t.) ir su savo kolegomis kaimyninėse šalyse bei pateikti patikimus metinius duomenis, kad būtų galima stebėti šios kovos eigą; 16. sveikina Rumuniją dėl jos 2004 m. liepos mėnesio veiksmų plano, susijusio su Šengeno kriterijų priėmimu, ir ragina Rumuniją juos skubiai ir visuotinai taikyti, kad būtų paspartintas įrangos, infrastruktūros ir žmogiškųjų išteklių modernizavimas ir pagerinta sienų su Ukraina, Moldova ir Juodąja jūra priežiūra ir kontrolė; 17. sveikina Rumuniją atsižvelgus į tarptautinius pareiškimus ir Parlamento prašymus pradėti taikyti valstybines normas vaikų apsaugos srityje ir griežtas tarptautinio įvaikinimo taisykles; mano, kad tinkamai taikomos šios naujos pagrindų taisyklės turėtų dar labiau pagerinti vaikų teisių apsaugą, tačiau mano, kad turi būti visokeriopai užtikrintas jų tinkamas taikymas; pažymi, kad ir toliau reikia spręsti visų su moratoriumo problema susidūrusių šeimų klausimus bei pritaria ketinimui greitu laiku įkurti tarptautinį komitetą, turintį nagrinėti kai kuriuos iš šių atvejų; 18. prašo ypatingą dėmesį skirti vaikams ir jaunuoliams, kuriuos, pasibaigus institucinei priežiūrai, reikia tinkamai integruoti į visuomenę, paremti ir apginti nuo išnaudojimo; 19. sveikina Rumuniją suderinus savo teisės aktus su Europos žmogaus teisių teismo praktika kovojant su blogu elgesiu, patiriamu pataisos namuose, bet nerimauja dėl blogo elgesio apraiškų policijos skyriuose, kalėjimuose ir psichiatrinėse ligoninėse; ragina Rumunijos valdžią veiksmingai tirti visus neleistino elgesio atvejus ir patraukti atsakomybėn tuos, kurie atsakingi už žmogaus teisių pažeidimus; 20. išreiškia savo didelį susirūpinimą tuo, kad psichinę negalią turintys asmenys yra nesankcionuotai sulaikomi psichiatrinėse ligoninėse, be to, daugelyje psichiatrinių ligoninių ir kitų apgyvendinimo įstaigų nėra tinkamos priežiūros asmenims su psichine negalia; ragina Rumuniją atkreipti dėmesį į šią padėtį ypatingos skubos tvarka ir užtikrinti, kad ligoninės ir įstaigos gautų užtektinai lėšų priežiūrai ir gyvenimo sąlygoms gerinti; 21. mano, kad yra taikoma strategija, skirta specialiai kovai su romų diskriminavimu, tačiau nerimauja dėl Komisijos įvertinimo, pagal kurį smurtas ir diskriminavimas romų mažumos atžvilgiu, net oficialiose institucijose, yra labai paplitęs; ragina Rumunijos vyriausybę veikti šioje srityje ir pripažinti, jog labai reikalingi veiksmai šiuo klausimu bei teikti pirmenybę švietimui ir lavinimui kartu su specialiomis priemonėmis kovai su diskriminacija; ir sveikina neseniai įkūrus Nacionalinę romų reikalų agentūrą; Ekonominiai kriterijai 22. sveikina Rumuniją dėl Komisijos pranešimo išvadų, kuriose teigiama, kad Rumunija atitinka perspektyvios rinkos ekonomikos kriterijus ir kad ji ryžtingai įgyvendino struktūrinių reformų programą, o tai padės jai įveikti konkurencinį spaudimą ir Sąjungos rinkos jėgas; 23. ragina Rumuniją įvesti patobulinimus, kad būtų išlaikytas makroekonomikos stabilumas ir sustiprintos struktūrinės reformos, pažymi, kad siekiant sumažinti valstybinio sektoriaus deficitą būtina užtikrinti finansinę drausmę ir nuolatinį energetikos produktų kainų reguliavimą, kad būtų galima padengti išlaidas, ir gerinti valstybinės įmonių finansinius rodiklius; 24. ragina Vyriausybę laiku vykdyti privatizaciją, spręsti šio proceso metu kylančius prieštaravimus ir uždaryti neperspektyvias įmones; mano, kad reikia tobulinti teismų sistemą ir viešąjį administravimą, kad būtų garantuotas nuoseklus ir nuspėjamas įstatymų taikymas ir tokiu būdu sukurta palanki aplinka verslui ir užsienio investicijoms; 25. pažymi, kad skurdo problema Rumunijoje vis dar yra nepaprastai svarbi, nepaisant nedidelio jo rodiklių sumažėjimo 2003-2004 metais; sveikina Rumunijos vyriausybę, kad ji vienas iš jos prioritetų yra kova su socialine atskirtimi ir skurdu, kad daug pasiekė nustačiusi pagrindinius uždavinius ir skatina ieškoti tinkamiausių sprendimų, susijusių su vaikais, paliekančiais valstybines įstaigas, nerandančiu darbo jaunimu, žemdirbių šeimomis, pensininkais, benamiais ir romais; sveikina parengus teisinę schemą, reguliuojančią socialinės pagalbos teikimą ir tai, kad į šios paramos skirstymą ji stengiasi įtraukti nevyriausybines organizacijas; ragina Rumunijos valdžios institucijas toliau rengti skurdo statistiką ir užbaigti su Komisija rengiamą memorandumą dėl socialinės integracijos; 26. sveikina Rumuniją priėmus daug socialinės apsaugos įstatymų, padidinus šiai sričiai skiriamas valstybės lėšas ir priėmus socialinę programą 2003-2004 metams, kurios tikslas - skatinanti solidarumą; taip pat pabrėžia, kad Rumunija turi imtis griežtesnių priemonių negu ligi šiol ir sukurti galimybių atidaryti šalyje naujų įmonių, kurios sudarytų ateities gerovės pagrindą; ir skatina Rumuniją toliau tęsti socialinės apsaugos sistemos reformą, ypač tobulinti sveikatos priežiūros paslaugų teikimą, įskaitant plačią psichinės sveikatos priežiūros sistemos reformą, bei užtikrinti socialinę neįgaliųjų integraciją; Su acquis susiję kriterijai 27. mano, kad Rumunija sėkmingai suderino teisės aktus daugumoje sričių ir, jeigu ji išlaikys dabartinį pažangos ritmą ir laikysis savo įsipareigojimų, ji puikiai gali užbaigti perimti reikalingus įstatymus prieš numatytą stojimo datą; 28. palaiko Rumunijos pastangas stiprinti administracinius gebėjimus daugelyje acquis sričių; atkreipia Rumunijos dėmesį į tai, kad teisės aktų leidybos ir veiksmų planų priėmimo srityje padarytos pažangos neužtenka bei kad šios įgyvendinimo ir taikymo priemonės turėtų būti priimtos visose srityse; mano, jog tam, kad būtų galima įvertinti šių priemonių pažangą, turėtų būti patvirtintos specialios įstatymų kontrolės ir taikymo priemonės bei pateikti tikslūs kasmetiniai skaičiai; 29. ragina Rumuniją skirti ypatingą dėmesį laisvo prekių judėjimo, laisvo kapitalo judėjimo, muitų ir finansų kontrolės srityse; 30. ragina Rumuniją iš esmės pagerinti tesės aktų įgyvendinimą visuose sektoriuose, susijusiuose su aplinkosauga; prašo Rumuniją geriau priderinti aplinkos apsaugos įstatymus, susijusius su oro kokybe, atliekų tvarkymu, vandens kokybe ir gamtos apsauga, taip pat su keletu kitų sektorių; 31. palaiko Rumunijos vyriausybės ambicijas paversti Dunojaus deltą "Natura 2000" sritimi ir ragina Komisiją prisidėti prie šios veiklos, remti ją kaip tarpvalstybinę Rumunijos ir Ukrainos priemonę ir tarpininkauti sprendžiant besitęsiantį interesų konfliktą, kuris kitokiu atveju gali sukliudyti visapusiškai apsaugoti šią svarbią Europos gamtos teritoriją; 32. mano, kad Rumunijos valdžios institucijos turi tobulinti teisės aktų taikymą valstybinės pagalbos srityje; 33. ragina Rumuniją užtikrinti, kad viešųjų pirkimų ir dalyvavimo paraiškų konkursuose taisyklių ir procedūrų laikymosi standartai visada būtų aukšto lygio ir atitiktų Bendrijos acquis; 34. apskritai mano, kad reikia daug labiau sustiprinti Europos fondų valdymo agentūrų administracinius ir vykdymo gebėjimus; mano, kad žemės ūkio srityje Rumunija dar turi stiprinti SAPARD agentūros administracinius ir lėšų valdymo gebėjimus; 35. prašo Rumuniją prižiūrėti, kad socialinės ir užimtumo politikos srityje darbo inspekcijai būtų suteikta pakankamai lėšų ir ji galėtų užtikrinti sveikatos ir saugos taisyklių laikymąsi; be to, ją ragina sutelkti jėgas gerinti padėtį verslo srityje; 36. ragina Rumunijos vyriausybę pagerinti Europos socialinio fondo lėšų naudojimo sąlygas ir gebėjimą tinkamai panaudoti užimtumo strategijos priemonėms skirtas lėšas. 37. pažymi, kad Rumunijai palyginus neblogai sekasi derinti savo įstatymus su acquis communautaire energetikos, pramonės, mokslinių tyrimų ir telekomunikacijų srityse; tačiau ragina Vyriausybę ypatingą dėmesį skirti teisės aktų įgyvendinimui pramonės politikos srityje, atsižvelgiant į silpną sektoriaus struktūrą, ribojančią tinkamo taikymo galimybes; mano, kad taip pat reikia skubiai reikia imtis priemonių užtikrinti saugų energijos tiekimą, kadangi vienas iš pagrindinių uždavinių yra atsisakyti neefektyvių šildymo sistemų ir spręsti neperspektyvių anglių kasyklų klausimą kartu sukuriant socialines priemones darbuotojų problemoms spręsti, ir kad reikia peržiūrėti telekomunikacijų sektoriaus liberalizavimo klausimą; 38. pažymi, kad 2004 m. bendra finansinė parama Rumunijai siekiant narystės sudarė apie 825 milijonų eurų, t. y. 405,3 mln. eurų iš PHARE nacionalinės programos, 158,7 milijonų eurų - iš SAPARD ir nuo 289 iki 343 milijonų eurų — iš ISPA programos; taigi bendra paramos suma sudaro apie 1,4 proc. šalies BVP; 39. ragina Rumuniją toliau dėti pastangas regioninės politikos srityje ir koordinuojant struktūrines priemones, kad sustiprintų savo administracinius gebėjimus ir struktūrinės priemonės būtų sėkmingai panaudotos; 40. ragina Rumuniją prižiūrėti, kaip įgyvendinami teisės aktai teisingumo ir vidaus reikalų srityje, ir stiprinti už įstatymų vykdymą atsakingas agentūras ir institucijas, kurioms tinkamai atlikti darbą trukdo personalo stygius ir kvalifikacijos trūkumas; ragina ją pasirūpinti, kad būtų grąžinta nuosavybė, ir patvirtinti teisės aktus dėl bažnyčių grąžinimo; 41. išreiškia didelį susirūpinimą dėl ilgo pereinamojo laikotarpio, sutarto dėl aplinkos skyriaus, ypač dėl šachtos Rosia Montana plėtotės, nes aplinkosaugos požiūriu ji kelia rimtą grėsmę visam regionui; Išvada 42. tikisi ir mano, kad įmanoma greitai ir sėkmingai užbaigti derybas iki 2004 m. pabaigos, jei Rumunija, Taryba ir Komisija imsis reikiamų priemonių, kad 2005 metais kaip galima anksčiau būtų pasirašyta Stojimo sutartis, kuri įsigaliotų 2007 m. sausio 1 dieną; 43. primena, kad Rumunijai bus taikomos tos pačios nuostatos kaip Bulgarijai ir naujosioms šalims narėms, ir kad todėl jai galės būti taikomi specialieji apsaugos straipsniai esant rimtiems Bendrijos acquis nesilaikymo atvejams (pagal 2003 m. Stojimo akto 37, 38 ir 39 straipsnius); 44. atkreipia Rumunijos dėmesį į tai, kad jai, kaip ir Bulgarijai, gali būti taikomas specialus apsaugos mechanizmas, pagal kurį Komisija, manydama, kad yra didelis pavojus, jog Rumunija negalės įvykdyti su stojimu susijusių įsipareigojimų, ypač įgyvendinant acquis ir laikantis politinių Kopenhagos kriterijų ir spresdama vienbalsiai, gali rekomenduoti Tarybai atidėti narystę vieneriems metams; Rumunijos stojimas turėtų priklausyti nuo jos pačios nuopelnų ir rezultatų; 45. įdėmiai stebės pažangą per visą laikotarpį nuo Stojimo sutarties pasirašymo iki faktinės narystės momento; todėl ragina Komisiją ir toliau per Užsienio reikalų komitetą reguliariai informuoti Parlamentą; 46. todėl skatina Rumuniją įrodyti, kad ji griežtai ir aktyviai laikosi visų derybų metu prisiimtų įsipareigojimų; stebės, kad Komisija taikytų nuolatinį griežtos stebėsenos ir pagalbos mechanizmą, padėsiantį Rumunijai šiame procese; *** 47. paveda Pirmininkui perduoti šią rezoliuciją Tarybai ir Komisijai bei Rumunijos vyriausybei ir parlamentui. --------------------------------------------------